Αυτό το λήμμα αφορά το **τμήμα καλαθοσφαίρισης γυναικών** των Τιτάνων Δράμας.  Για τον ευρύτερο σύλλογο, δείτε: Α.Σ. Τιτάνες Δράμας.    

Ο **Αθλητικός Σύλλογος Τιτάνες Δράμας** είναι ελληνικό αθλητικό σωματείο, που δραστηριοποιείται στην πόλη της Δράμας, στην ομώνυμη περιφερειακή ενότητα. Επίσημο έτος ίδρυσής του είναι το 1990. Οι αθλητές του αγωνίζονται με χρώματα το πορτοκαλί, το μπλε και συμπληρωματικά το λευκό. Το όνομά του παραπέμπει στους Τιτάνες, θεότητες της αρχαιοελληνικής μυθολογίας.

Το τμήμα γυναικείας καλαθοσφαίρισης συμμετείχε για πρώτη φορά σε επίσημες διοργανώσεις το 2005. Διαθέτει τόσο τμήμα ενηλίκων γυναικών, όσο και ακαδημίες νεαρών ηλικιακά αθλητριών. Νομικά έχει τη μορφή ερασιτεχνικού σωματείου. Ως έδρα χρησιμοποιεί το Δημοτικό Κλειστό Γυμναστήριο Δράμας «Δημήτρης Κραχτίδης», χωρητικότητας 1.600 καθήμενων θεατών.

Ιστορική αναδρομή
-----------------

### Τα πρώτα χρόνια στο Τοπικό (2005-2008)

Οι γυναικείες ομάδες των Τιτάνων δήλωσαν συμμετοχή για πρώτη φορά στα Πρωταθλήματα της Ένωσης Καλαθοσφαιρικών Σωματείων Ανατολικής Μακεδονίας και Θράκης την περίοδο 2005-06. Τη χρονιά αυτή στο Πρωτάθλημα Γυναικών δήλωσαν συμμετοχή τέσσερις σύλλογοι. Έχοντας συλλέξει τρεις νίκες σε έξι αγώνες, η ομάδα της Δράμας τερμάτισε στην 3η θέση του βαθμολογικού πίνακα, μειονεκτώντας σε ισοβαθμία με τη δεύτερη Αθλητική Ένωση Κομοτηνής.

Την επόμενη περίοδο, 2006-07, το γυναικείο τοπικό Πρωτάθλημα δεν ήταν ανταγωνιστικότερο, καθώς δεν αυξήθηκαν οι συμμετέχουσες ομάδες. Οι Τιτάνες είχαν και πάλι απολογισμό τρεις νίκες και τρεις ήττες. Ωστόσο αυτή τη φορά βρέθηκαν στη 2η θέση, πίσω από την πρωτοπόρο Ασπίδα Ξάνθης, χωρίς να παρατηρηθεί ισοβαθμία.

Ήταν την επόμενη χρονιά, 2007-08, που κατάφεραν να κατακτήσουν τον τίτλο του Πρωταθλητή Ανατολικής Μακεδονίας και Θράκης, τερματίζοντας αήττητοι μετά από την ολοκλήρωση έξι αγώνων. Στη συνέχεια, διεκδίκησαν την άνοδό τους στην Α2 Εθνική Κατηγορία μέσω του Ειδικού Πρωταθλήματος Ανόδου που διεξήχθη από τις 30 Απριλίου έως τις 4 Μαΐου 2008 στο Κλειστό Γυμναστήριο Αμπελοκήπων Θεσσαλονίκης. Αντιμετώπισε τις πρωταθλήτριες ομάδες των Ενώσεων της βόρειας Ελλάδας (πλην Θεσσαλονίκης): την Ανάληψη Βόλου (Θεσσαλία), την Ιερισσό (Χαλκιδική), τη Βέροια (Κεντρική Μακεδονία) και το Βελβεντό (Δυτική Μακεδονία). Η προσπάθεια των Τιτάνων στέφθηκε με επιτυχία, με αποτέλεσμα να ανέλθουν για πρώτη φορά στην ιστορία τους σε εθνική κατηγορία το επόμενο φθινόπωρο.

### Μακροχρόνια πορεία στην Α2 Εθνική (2008-σήμερα)

#### Αγωνιστική περίοδος 2008-09

Η επόμενη, ιστορική για το σύλλογο, περίοδος 2008-09 ξεκίνησε με τις υποχρεώσεις του για το θεσμό του Κυπέλλου Ελλάδος, όπου επίσης έκανε το ντεμπούτο του. Στον πρώτο του αγώνα, που έλαβε χώρα στις 21 Σεπτεμβρίου 2008, βρέθηκε αντιμέτωπος στην έδρα του με τον Ηρακλή Θεσσαλονίκης. Ο αγώνας έληξε υπέρ της δραμινής ομάδας με σκορ 64-47. Στην επόμενη φάση οι Τιτάνες υποδέχθηκαν στην έδρα τους τον Αίαντα Ευόσμου. Το παιχνίδι ήταν χορταστικό σε πόντους, ωστόσο επέφερε τον αποκλεισμό τους από τη διοργάνωση, καθώς ηττήθηκαν με σκορ 76-80. Το Πρωτάθλημα (και ειδικότερα ο Όμιλος Βορρά της Α2 Εθνικής), από την πλευρά του, διεξήχθη με τη συμμετοχή 14 συλλόγων, ένα διαφορετικό περιβάλλον από αυτό που βρέθηκε η ομάδα στα πρώτα της βήματα. Μέχρι τη λήξη της Κανονικής Περιόδου κατάφερε να συγκεντρώσει 11 νίκες σε 26 αγωνιστικές. Ισοβάθμισε με τον Α.Ο. Σερρών, μειονεκτώντας στα μεταξύ τους αποτελέσματα. Στην τελική κατάταξη βρέθηκε στη 10η θέση, γνωρίζοντας μαθηματικά τον υποβιβασμό στο τοπικό της πρωτάθλημα. Εντούτοις, η αποχώρηση του συλλόγου Μ.Α.Σ. Καστοριά από την Α1 Εθνική Κατηγορία - που σημαίνει αυτόματο υποβιβασμό στο επίπεδο των τοπικών διοργανώσεων - συγκράτησε τους Τιτάνες Δράμας στην Α2 Εθνική.

#### Αγωνιστική περίοδος 2009-10

Τον επόμενο Οκτώβριο, οι Τιτάνες Δράμας ξεκίνησαν νικηφόρα νικώντας με σκορ 70-44 το Γ.Α.Σ. Κομοτηνή στην έδρα τους για την Α' Φάση του Κυπέλλου. Ωστόσο, η ατυχία τους χτύπησε για δεύτερη φορά την πόρτα στη Β' Φάση, όπου υπέστησαν βαριά ήττα από τη Φ.Ε.Α. στη Δράμα με σκορ 54-84. Κατά συνέπεια αποκλείστηκαν πριν εισέλθουν στη Γ' Φάση. Σε ό,τι αφορά το Πρωτάθλημα της περιόδου 2009-10, η ομάδα των Τιτάνων έδειξε διαφορετικό πρόσωπο από την προηγούμενη, κάνοντας αξιόλογη πορεία. Απέναντι σε 13 αντιπάλους, όπως και το προηγούμενο έτος, κατάφερε αυτή τη φορά να αναδειχθεί 20 φορές νικήτρια σε 26 αγωνιστικές, μένοντας, όμως, εκτός τόσο της ζώνης του προβιβασμού όσο και αυτής των αγώνων κατάταξης. Ειδικότερα ολοκλήρωσε τις αγωνιστικές της υποχρεώσεις στην 3η θέση.

#### Αγωνιστική περίοδος 2010-11

Την επόμενη χρονιά οι Τιτάνες ξεκίνησαν την πορεία τους επίσης με ένα εντός έδρας παιχνίδι Κυπέλλου, στο οποίο και απέκλεισαν τον Αρίωνα Πτολεμαΐδας επικρατώντας με σκορ 61-38. Το επόμενο αγωνιστικό τους ραντεβού ήταν με τον Απόλλωνα Καλαμαριάς στα πλαίσια της 3ης Αγωνιστικής της Α' Φάσης. Ηττήθηκαν εντός έδρας με σκορ 61-66 με συνέπεια να αποκλειστούν από τη συνέχεια της διοργάνωσης. Το Πρωτάθλημα της ίδιας περιόδου, 2010-11, ξεκίνησε με τη συμμετοχή 12 συλλόγων ανά Όμιλο, δύο λιγότερους από την περασμένη χρονιά. Σε αυτό οι Τιτάνες συνέχισαν ως ένα από τα φαβορί ανόδου, τερματίζοντας εν τέλει στη 2η θέση του τελικού βαθμολογικού πίνακα. Για να το πετύχουν, σημείωσαν 19 νίκες σε 22 αγωνιστικές. Ακολούθως συμμετείχαν σε αγώνα μπαράζ απέναντι στην ομάδα που κατέλαβε την αντίστοιχη θέση στον Όμιλο Νότου, τον Κρόνο Αγίου Δημητρίου. Στο παιχνίδι αυτό, που έκρινε την ομάδα που ακολούθησε τους Πρωταθλητές στην Α1 Εθνική, η ομάδα της Δράμας γνώρισε την ήττα με σκορ 41-47, χάνοντας την ευκαιρία να αγωνιστεί το επόμενο φθινόπωρο σε κορυφαίο επίπεδο. Η αθλήτρια των Τιτάνων, Λένια Κουτούση, αναδείχθηκε κορυφαία σκόρερ του Πρωταθλήματος (σημείωσε 416 πόντους), ενώ στην κορυφαία δεκάδα μπήκε και η Βούλα Σαμολαδά (σημείωσε 281 πόντους). Στο στατιστικό πίνακα των αθλητριών με τα περισσότερα τρίποντα στο Πρωτάθλημα η Σαμολαδά κατέλαβε τη 2η θέση (σημείωσε 48), ενώ στην 3η βρέθηκε επίσης αθλήτρια των Τιτάνων, η Ελπίδα Αγαθαγγελίδου (σημείωσε 44).

#### Αγωνιστική περίοδος 2011-12

Η πορεία των Τιτάνων την επόμενη χρονιά, 2011-12, σταμάτησε στη «Φάση των 16», όπου έφτασαν, όμως, περνώντας δύο αγωνιστικές άνευ αγώνος. Για την πρεμιέρα κληρώθηκαν με τη Μ.Ε.Ν.Τ. επιτυγχάνοντας να πάρουν τη νίκη εντός έδρας με σκορ 47-43. Τη 2η αγωνιστική ξεπέρασαν άνευ αγώνος (βάσει κλήρωσης), ομοίως και την 3η (μετά από εθελοντική αποχώρηση της Ολυμπιάδας Λάρισας). Στη «Φάση των 16» διασταυρώθηκαν με τον Αθηναϊκό, ομάδα της Α1 Εθνικής, για να ηττηθούν με σκορ 53-78. Το Πρωτάθλημα Βορρά της Α2 Εθνικής ήταν τη χρονιά αυτή λιγότερο ανταγωνιστικό: οι δώδεκα ομάδες έγιναν στην πορεία δέκα μετά από αποχωρήσεις. Οι Τιτάνες ολοκλήρωσαν τις αγωνιστικές τους υποχρεώσεις στην 4η θέση της βαθμολογικής κατάταξης, με τη στατιστική να γράφει 16 αγώνες υπέρ τους και 6 κατά.

#### Αγωνιστική περίοδος 2012-13

Το επόμενο φθινόπωρο οι Τιτάνες κληρώθηκαν στο Κύπελλο με τον Απόλλωνα Καλαμαριάς, δύο χρόνια μετά την προγενέστερη συνάντησή τους στο θεσμό. Αυτή τη φορά κατάφεραν να κατακτήσουν τη νίκη, με σκορ 49-70, σε αγώνα που διεξήχθη στη Θεσσαλονίκη. Έχοντας περάσει την επόμενη αγωνιστική άνευ αγώνος, η δραμινή ομάδα κλήθηκε στη συνέχεια να ξεπεράσει το εμπόδιο του Παναθλητικού Συκεών. Υπέστη εντός έδρας ήττα, με σκορ 41-48, με αποτέλεσμα να μην καταφέρει να περάσει στη Β' Φάση. Η χρονιά 2012-13 υπήρξε ιδιόρρυθμη οργανωτικά για την Α2 Εθνική Κατηγορία, εφόσον την επόμενη θα μειώνονταν οι ομάδες που θα συμμετείχαν στην Α1 Εθνική. Ο Όμιλος Βορρά χωρίστηκε αρχικά σε δύο υποομίλους, με τους Τιτάνες να αγωνίζονται στο δεύτερο από αυτούς. Στα πλαίσια αυτού αντιμετώπισε έξι αντιπάλους, ολοκληρώνοντας την Α' Φάση με 9 νίκες και 3 ήττες. Συνεπώς κατέλαβε τη 2η θέση, όντας η μία από τις έξι ομάδες που πέρασαν επιτυχώς στην Τελική Φάση. Στο δεύτερο αυτό στάδιο οι Τιτάνες συγκέντρωσαν 4 νίκες και 6 ήττες, όσες και η Νίκη Λευκάδας. Μειονεκτώντας στα μεταξύ τους αποτελέσματα, ολοκλήρωσαν τη χρονιά οριστικά στην 5η θέση (για το σύνολο του Βορρά).

#### Αγωνιστική περίοδος 2013-14

Οι Τιτάνες Δράμας παρουσιάστηκαν κανονικά στο ραντεβού για το Κύπελλο το επόμενο φθινόπωρο, συνεχίζοντας το σερί των επιτυχημένων πρώτων αγωνιστικών στο Κλειστό Γυμναστήριο της Μίκρας. Ειδικότερα, νίκησαν με σκορ 34-49 το Ναύαρχο Βότση. Βάσει της κλήρωσης, για την επόμενη φάση οι Δραμινές έπρεπε να ταξιδέψουν στη Λευκάδα για να αναμετρηθούν με τη Νίκη. Εντούτοις οικονομικές δυσκολίες οδήγησαν την ομάδα στην εθελοντική απόσυρση από το θεσμό. Στο Πρωτάθλημα της χρονιάς 2013-14 συμμετείχαν, ωστόσο, κανονικά και μάλιστα η πορεία τους δεν ήταν άσχημη. Οι συμμετέχουσες ομάδες ήταν 12 σε κοινό Όμιλο, εφόσον η κανονικότητα της διοργάνωσης επανήλθε. Στο πλαίσιο αυτό οι Τιτάνες συγκέντρωσαν 14 νίκες και 8 ήττες. Στον τελικό βαθμολογικό πίνακα βρέθηκαν στην 4η θέση, χωρίς να ακολουθήσει κάποιος αγώνας κατάταξης.

Τον Ιούλιο του 2014 αποχώρησε από τις τάξεις της ομάδας ο επί οκτώ χρόνια προπονητής της, Θανάσης Γαϊτάνης. Άμεσοι συνεργάτες του ήταν τα χρόνια αυτά οι Γιάννης Αλτιντής (μέχρι τον Ιούλιο του 2011) και η πρώην αθλήτρια του συλλόγου Γιάννα Μυλωνά (μέχρι την αποχώρησή του).

#### Αγωνιστική περίοδος 2014-15

Το επόμενο φθινόπωρο οι Τιτάνες επέστρεψαν στα γήπεδα όπως συνήθως για τις υποχρεώσεις τους στο Κύπελλο Ελλάδος. Ήταν η πρώτη φορά που ηττήθηκαν σε πρεμιέρα και συγκεκριμένα εκτός έδρας από τον Άρη Θεσσαλονίκης με σκορ 56-42. Το μούδιασμα της κακής αρχής δεν είχε όμως αντίκτυπο στην ομάδα σε ό,τι αφορά το Πρωτάθλημα της χρονιάς 2014-15, στο οποίο και διακρίθηκε. Την άνοδο στην Α1 Εθνική διεκδίκησαν 12 σύλλογοι της βόρειας Ελλάδας, με τη λήξη της αγωνιστικής δράσης να βρίσκει τους Τιτάνες στη 2η θέση της κατάταξης. Είχαν συγκεντρώσει 19 νίκες και 3 ήττες και μόνο η αήττητη Νίκη Λευκάδας είχε περισσότερες. Κορυφαία σκόρερ της ομάδας, καθώς και τρίτη παραγωγικότερη του Ομίλου, αναδείχθηκε η Λένια Κουτούση (377 πόντοι). Στη θέση της πρώτης προπονήτριας είχε προβιβαστεί την επιτυχημένη αυτή χρονιά η Γιάννα Μυλωνά.

Στη συνέχεια η ομάδα επρόκειτο να αγωνιστεί σε αγώνα κατάταξης με τον Άρη Πετρούπολης, την ομάδα που κατέλαβε τη 2η θέση στον Όμιλο Νότου. Με τον τρόπο αυτό θα διαμορφωνόταν σειρά προτεραιότητας για άνοδο σε περίπτωση που προέκυπταν κενές θέσεις εκτός προγράμματος. Ο Άρης, ωστόσο, δήλωσε άρνηση συμμετοχής στον αγώνα, με αποτέλεσμα οι Τιτάνες να αποκτήσουν πρώτη προτεραιότητα άνευ αγώνος. Πράγματι, η φιναλίστ του Κυπέλλου Ελλάδος εκείνη τη χρονιά, Αναγέννηση Νέου Ρυσίου, αδυνατούσε να συνεχίσει στο Πρωτάθλημα της Α1 Εθνικής ανοίγοντας το δρόμο για το σύλλογο της Δράμας. Ωστόσο, ο τελευταίος έκρινε πως τα οικονομικά μεγέθη της κορυφαίας κατηγορίας ήταν απαγορευτικά και συνεπώς αρνήθηκε τη σχετική πρόσκληση της Ομοσπονδίας.

#### Αγωνιστική περίοδος 2015-16

Η έλευση του Σεπτεμβρίου σήμαινε και την επανέναρξη των επίσημων υποχρεώσεων των Τιτάνων για το Κύπελλο. Τους υποδέχθηκε στην έδρα του ο Απόλλων Καλαμαριάς, ο οποίος κατάφερε να τους αποκλείσει από τη συνέχεια του θεσμού. Το τελικό σκορ διαμορφώθηκε σε 79-59. Η ομάδα αποδείχθηκε κατώτερη των περιστάσεων και στο Πρωτάθλημα της Α2 Εθνικής για το 2015-16 με την επιδείνωση της γενικής της απόδοσης να είναι σαφής: με 8 νίκες σε 22 αγώνες κατάφερε να σκαρφαλώσει μέχρι την 8η θέση. Εξασφάλισε, εντούτοις, την παραμονή της, ενώ δεν παρατηρήθηκε και ισοβαθμία με άλλη ομάδα. Κορυφαία σκόρερ της ομάδας, καθώς και τρίτη παραγωγικότερη του Ομίλου, αναδείχθηκε η Ελευθερία Γαϊτάνη.

Τον Ιούνιο του 2016, μετά από 9 χρόνια παρουσίας στην ομάδα ως αθλήτρια και προπονήτρια, ανακοίνωσε την αποχώρησή της η Γιάννα Μυλωνά.

#### Αγωνιστική περίοδος 2016-17

Με νέο προπονητή το Βαγγέλη Καρατσομπάνη, οι Τιτάνες ξεκίνησαν την επόμενη χρονιά με μια αναμέτρηση με τον Ηρακλή Θεσσαλονίκης στα πλαίσια του Κυπέλλου. Ηττήθηκαν εκτός έδρας με ταπεινωτικό σκορ 68-28 και αποκλείστηκαν. Ο σύλλογος της Δράμας αντιμετώπιζε προβλήματα επιβίωσης κάτι που αποτυπώθηκε και στον τελικό βαθμολογικό πίνακα του Πρωταθλήματος Βορρά της περιόδου 2016-17. Απέναντι σε 11 αντιπάλους, απέσπασε 6 νίκες σε 22 αγωνιστικές με αποτέλεσμα να καταταγεί στη 10η θέση κατά τη λήξη της χρονιάς. Εντούτοις, βρέθηκε εκτός της ζώνης του υποβιβασμού. Για την έφεσή της στο σκοράρισμα διακρίθηκε για δεύτερη συνεχόμενη χρονιά η Ελευθερία Γαϊτάνη, που συγκέντρωσε 425 πόντους για λογαριασμό της ομάδας. Ήταν μάλιστα η δεύτερη παραγωγικότερη σκόρερ του Ομίλου Βορρά.

#### Αγωνιστική περίοδος 2017-18

Στα πλαίσια της επόμενης διοργάνωσης του Κυπέλλου Ελλάδος, οι Τιτάνες κλήθηκαν να ξεπεράσουν το εμπόδιο της Α.Ε. Πυλαίας. Δεν τα κατάφεραν και αποκλείστηκαν ξανά πρόωρα, κατόπιν εκτός έδρας ήττας με σκορ 67-55. Στις αρχές Ιανουαρίου τον προπονητή Βαγγέλη Καρατσομπάνη αντικατέστησε ο Κώστας Μάρκου, που παρέμεινε μέχρι το τέλος της χρονιάς.  
 Μέχρι τη λήξη της αγωνιστικής δράσης ο σύλλογος της Δράμας είχε συγκεντρώσει 12 νίκες και 10 ήττες, ισοβαθμώντας με τον Πανσερραϊκό. Υπερέχοντας στα μεταξύ τους αποτελέσματα, βρέθηκε στην 5η θέση της τελικής κατάταξης. Στην κορυφαία δεκάδα των σκόρερ του Ομίλου βρέθηκαν δύο αθλήτριες της ομάδας: στην 3η θέση η Θάλεια Μαραγκού με 315 πόντους και στην 6η θέση η Βούλα Σαμολαδά με 249 πόντους. Σε ό,τι αφορά το στατιστικό πίνακα των αθλητριών με τα περισσότερα τρίποντα, οι δύο πρώτες θέσεις κατελήθησαν από αθλήτριες των Τιτάνων: την Ελπίδα Τσιαμπάζη (45 στον αριθμό) και τη Βούλα Σαμολαδά (42 στον αριθμό). Στη δεκάδα βρέθηκε και η Μαραγκού (26 στον αριθμό).

### Περίοδοι σε εθνικές κατηγορίες

| Περίοδος | Επίπ | Κατηγορία | Θέση | Επιπ Αγώνες | ΚΠ | POf | POu | Κορυφαία Σκόρερ ΚΠ | Κύπελλο | Αγών | Ευρωπαϊκές διοργανώσεις |
| --- | --- | --- | --- | --- | --- | --- | --- | --- | --- | --- | --- |
| 2008-09 | 2 | Α2 Εθνική | 10 | - | 11-15 | - | - |  ? | Β' Φάση | 2 | - | - | - |
| 2009-10 | 2 | Α2 Εθνική | 3 | - | 20-6 | - | - |  ? | Β' Φάση | 2 | - | - | - |
| 2010-11 | 2 | Α2 Εθνική | 2 | Μπαράζ ανόδου | 19-3 | 0-1 | - | Λένια Κουτούση | 3η - Α' Φάσης | 2 | - | - | - |
| 2011-12 | 2 | Α2 Εθνική | 4 | - | 16-6 | - | - |  ? | Φάση των 16 | 2 | - | - | - |
| 2012-13 | 2 | Α2 Εθνική | 5 | - | 13-9 | - | - |  ? | 3η - Α' Φάσης | 2 | - | - | - |
| 2013-14 | 2 | Α2 Εθνική | 4 | - | 14-8 | - | - |  ? | 2η - Α' Φάσης | 1 | - | - | - |
| 2014-15 | 2 | Α2 Εθνική | 2 | Κατάταξης | 19-3 | 1-0 α.α. | - | Λένια Κουτούση | 1η - Α' Φάσης | 1 | - | - | - |
| 2015-16 | 2 | Α2 Εθνική | 8 | - | 8-14 | - | - | Ελευθερία Γαϊτάνη | 2η - Α' Φάσης | 1 | - | - | - |
| 2016-17 | 2 | Α2 Εθνική | 10 | - | 6-16 | - | - | Ελευθερία Γαϊτάνη | 1η - Α' Φάσης | 1 | - | - | - |
| 2017-18 | 2 | Α2 Εθνική | 5 | - | 12-10 | - | - | Θάλεια Μαραγκού | 1η - Α' Φάσης | 1 | - | - | - |
| 2018-19 | 2 | Α2 Εθνική | 11 | - | 3-19 | - | - |  ? | 1η - Α' Φάσης | 1 | - | - | - |

Πρόσωπα
-------

**Διακεκριμένες καλαθοσφαιρίστριες**| 

| Εθν | Ονοματεπώνυμο |
| --- | --- |
|  | Ελπίδα Αγαθαγγελίδου |
|  | Ελευθερία Γαϊτάνη |
|  | Θάλεια Γεράκου |
|  | Πόπη Κανταρά |
|  | Φανή Καρατζά |
|  | Λένια Κουτούση |
|  | Θάλεια Μαραγκού |
|  | Γιάννα Μυλωνά |
|  | Ευαγγελία Πελτέκη |
|  | Βούλα Σαμολαδά |
|  | Μυρτώ Σταμπουλίδου |
|  | Ελπίδα Τσιαμπάζη |
|  | Στρατούλα Φωτακίδου |

 |  |

**Προπονητές**| 

| Εθν | Ονοματεπώνυμο | Θητεία |
| --- | --- | --- |
|  | Θανάσης Γαϊτάνης | 2006 - Ιουλ 2014 |
|  | Γιάννα Μυλωνά | Ιουλ 2014 - Ιουλ 2016 |
|  | Βαγγέλης Καρατσομπάνης | Ιουλ 2016 - Δεκ 2017 |
|  | Κώστας Μάρκου | Ιαν 2018 - Ιουν 2018 |
|  | Στράτος Καγιάογλου | Ιουλ 2018 - σήμερα |

 |  |

Έμβλημα
-------

* Έμβλημα του γυναικείου τμήματος (έως το 2018)Έμβλημα του γυναικείου τμήματος (έως το 2018)
* Έμβλημα του γυναικείου τμήματος (από το 2018)Έμβλημα του γυναικείου τμήματος (από το 2018)

Τρέχουσα αγωνιστική περίοδος
----------------------------

Κατά την τρέχουσα αγωνιστική περίοδο, 2018-19, ο Α.Σ. Τιτάνες Δράμας έλαβε μέρος στο Πρωτάθλημα της Α2 Εθνικής Κατηγορίας Γυναικών, που διοργάνωσε η Ελληνική Ομοσπονδία Καλαθοσφαίρισης. Ειδικότερα τοποθετήθηκε στον Όμιλο Βορρά, τον οποίο συγκρότησαν 12 στον αριθμό σύλλογοι. Έχοντας συλλέξει 3 νίκες και 19 ήττες, στην τελική βαθμολογική κατάταξη βρέθηκε στην 11η θέση με συνέπεια να υποβιβαστεί στην οικεία του τοπική κατηγορία.

Στο θεσμό του Κυπέλλου Ελλάδος διασταυρώθηκε στην πρεμιέρα για δεύτερη συνεχόμενη χρονιά με την Α.Ε. Πυλαίας. Ηττήθηκε με μεγάλη διαφορά στο σκορ, 93-41, και γνώρισε τον αποκλεισμό.

Ο σύλλογος χρησιμοποιεί ως έδρα το Δημοτικό Κλειστό Γυμναστήριο Δράμας «Δημήτρης Κραχτίδης», χωρητικότητας 1.600 καθήμενων θεατών. Καθήκοντα πρώτου προπονητή διατηρεί από τον Ιούλιο του 2018 ο Στράτος Καγιάογλου.

Τμήματα υποδομής
----------------

Οι Τιτάνες Δράμας καλλιεργούν τμήματα υποδομής για νεαρές αθλήτριες με αρκετές διακρίσεις από την ίδρυσή τους και έπειτα. Συγκεκριμένα διαθέτουν στην τροπαιοθήκη τους:

* 5× Πρωταθλήματα Νεανίδων Ανατολικής Μακεδονίας και Θράκης (2009, 2011, 2012, 2014, 2015)
* 1× Πρωτάθλημα Κορασίδων Ανατολικής Μακεδονίας και Θράκης (2014)

Μετά την κατάκτηση του Πρωταθλήματος Νεανίδων το 2015, η ομάδα κατάφερε να περάσει επιτυχώς από την Προκριματική στην Τελική Φάση του Πανελλήνιου Πρωταθλήματος Νεανίδων για την περίοδο 2014-15. Η διοργάνωση έλαβε χώρα από τις 28 Απριλίου έως τις 2 Μαΐου 2015 στο Κλειστό Γυμναστήριο της Κοζάνης. Οι έτερες συμμετέχουσες ομάδες ήταν οι Πρωτέας Βούλας (Νότια Αττική), Αθηναϊκός (Αττική), Αρκάδι Ρεθύμνου (Κρήτη), Π.Α.Ο.Κ. (Θεσσαλονίκη) και Π.Α.Σ. Γιάννινα (Βορειοδυτική Ελλάδα). Στο πλαίσιο αυτό οι Τιτάνες σημείωσαν μία νίκη σε πέντε αγώνες, με αποτέλεσμα να τερματίσουν στην 5η θέση. Προπονήτρια της ομάδας ήταν η Γιάννα Μυλωνά.

Παραπομπές
----------

1. ↑  «Ιστορικό», πληροφορίες στον επίσημο ιστότοπο του συλλόγου.
2. 1 2  «Δημοτικό Κλειστό Γυμναστήριο Δράμας «Δημήτρης Κραχτίδης»», πληροφορίες στον ιστότοπο Stadia.gr.
3. ↑  «Βαθμολογία Πρωταθλήματος Γυναικών Ανατολικής Μακεδονίας και Θράκης 2005-2006», πληροφορίες στον επίσημο ιστότοπο της Ένωσης Καλαθοσφαιρικών Σωματείων Ανατολικής Μακεδονίας και Θράκης.
4. ↑  «Βαθμολογία Πρωταθλήματος Γυναικών Ανατολικής Μακεδονίας και Θράκης 2006-2007», πληροφορίες στον επίσημο ιστότοπο της Ένωσης Καλαθοσφαιρικών Σωματείων Ανατολικής Μακεδονίας και Θράκης.
5. ↑  «Βαθμολογία Πρωταθλήματος Γυναικών Ανατολικής Μακεδονίας και Θράκης 2007-2008», πληροφορίες στον επίσημο ιστότοπο της Ένωσης Καλαθοσφαιρικών Σωματείων Ανατολικής Μακεδονίας και Θράκης.
6. ↑  «Τα αποτελέσματα στο Κύπελλο Γυναικών» Αρχειοθετήθηκε 2019-03-24 στο Wayback Machine. άρθρο στον ιστότοπο Sport24.gr, 21 Σεπτεμβρίου 2008.
7. ↑  «Tα αποτελέσματα του κυπέλλου Γυναικών» Αρχειοθετήθηκε 2019-03-24 στο Wayback Machine. άρθρο στον ιστότοπο Sport24.gr, 28 Σεπτεμβρίου 2008.
8. ↑  «Βαθμολογία Πρωταθλήματος Α2 Εθνικής Κατηγορίας Γυναικών (Όμιλος Βορρά) 2008-2009», πληροφορίες στον επίσημο ιστότοπο της Ελληνικής Ομοσπονδίας Καλαθοσφαίρισης.
9. ↑  «Τέλος καλό όλα καλά», άρθρο στον ιστότοπο SerresBasket.gr, 26 Απριλίου 2009.
10. ↑  «Τιτάνες Δράμας - Γ.Α.Σ. Κομοτηνή 70-44», πληροφορίες στον επίσημο ιστότοπο της Ελληνικής Ομοσπονδίας Καλαθοσφαίρισης.
11. ↑  «Το Κύπελλο Ελλάδας γυναικών», άρθρο στον ιστότοπο Zougla.gr, 11 Οκτωβρίου 2009.
12. ↑  «Τα αποτελέσματα της 2ης φάσης του Κυπέλλου Γυναικών» Αρχειοθετήθηκε 2019-03-24 στο Wayback Machine. άρθρο στον ιστότοπο BasketNet.gr, 21 Οκτωβρίου 2009.
13. ↑  «Final-4 Κυπέλλου Γυναικών: Η πορεία προς τον τίτλο», άρθρο στον ιστότοπο WePlayBall.gr, 16 Απριλίου 2010.
14. ↑  «Βαθμολογία Πρωταθλήματος Α2 Εθνικής Κατηγορίας Γυναικών (Όμιλος Βορρά) 2009-2010», πληροφορίες στον επίσημο ιστότοπο της Ελληνικής Ομοσπονδίας Καλαθοσφαίρισης.
15. ↑  «Προκρίθηκε ο Αστέρας», άρθρο στον ιστότοπο Sport24.gr, 3 Οκτωβρίου 2010.
16. ↑  «Τα αποτελέσματα Κυπέλλου Γυναικών» Αρχειοθετήθηκε 2019-03-24 στο Wayback Machine. άρθρο στον ιστότοπο BasketNet.gr, 3 Οκτωβρίου 2010.
17. ↑  «Πέρασαν Καλαμαριά και Παιανία» Αρχειοθετήθηκε 2016-03-04 στο Wayback Machine. άρθρο στον ιστότοπο BasketNet.gr, 17 Οκτωβρίου 2010.
18. ↑  «Πρόκριση για Παιανία και Απόλλωνα», άρθρο στον ιστότοπο Gazzetta.gr, 17 Οκτωβρίου 2010.
19. ↑  «Βαθμολογία Πρωταθλήματος Α2 Εθνικής Κατηγορίας Γυναικών (Όμιλος Βορρά) 2010-2011», πληροφορίες στον επίσημο ιστότοπο της Ελληνικής Ομοσπονδίας Καλαθοσφαίρισης.
20. ↑  «Τιτάνες – Κρόνος Αγίου Δημητρίου 41-47» Αρχειοθετήθηκε 2011-06-09 στο Wayback Machine. άρθρο στον ιστότοπο DramaGoal.gr, 6 Ιουνίου 2011.
21. ↑  «Στην Α1 γυναικών ο Κρόνος Αγίου Δημητρίου - Επικράτησε με 47-41 των Τιτάνων Δράμας», άρθρο στον ιστότοπο Tsiotras.blogspot.gr, 5 Ιουνίου 2011.
22. ↑  «Ο τελικός πίνακας των σκόρερ και «μπομπέρ» της Α2 γυναικών σε Βορρά και Νότο», άρθρο στον ιστότοπο Tsiotras.blogspot.gr, 30 Μαΐου 2011.
23. ↑  «Αποτελέσματα Κυπέλλου Βορράς: Μεγάλη πρόκριση Παναθλητικού», άρθρο στον ιστότοπο OnSports.gr, 18 Σεπτεμβρίου 2011.
24. ↑  «Αποτελέσματα Κυπέλλου Γυναικών» Αρχειοθετήθηκε 2019-03-24 στο Wayback Machine. άρθρο στον ιστότοπο BasketBlog.gr, 18 Σεπτεμβρίου 2011.
25. ↑  «Η πορεία του κυπέλλου για τους λάτρεις των... αριθμών» Αρχειοθετήθηκε 2019-03-23 στο Wayback Machine. άρθρο στον ιστότοπο WomenSports.gr, 6 Απριλίου 2012.
26. ↑  «Έκπληξη από το Ελληνικό», άρθρο στον ιστότοπο Sport24.gr, 20 Νοεμβρίου 2011.
27. ↑  «Ηταν Τιτάνες για δύο δεκάλεπτα κόντρα στο νταμπλούχο», άρθρο στον ιστότοπο Tsiotras.blogspot.gr, 20 Νοεμβρίου 2011.
28. ↑  «Στην Α1 ο Ολυμπιακός Βόλου» Αρχειοθετήθηκε 2015-04-28 στο Wayback Machine. άρθρο στον ιστότοπο WomenSports.gr, 29 Απριλίου 2012.
29. ↑  «Κύπελλο Ελλάδας Γυναικών: Εύκολα τα φαβορί», άρθρο στον ιστότοπο OnSports.gr, 16 Σεπτεμβρίου 2012.
30. ↑  ««Φόρτσαραν» στο τελευταίο δεκάλεπτο οι Τιτάνες Δράμας», άρθρο στον ιστότοπο Tsiotras.blogspot.gr, 16 Σεπτεμβρίου 2012.
31. ↑  «Κύπελλο Ελλάδος Γυναικών», άρθρο στον ιστότοπο DramaBasket.gr, 26 Σεπτεμβρίου 2012.
32. ↑  «Τα αποτελέσματα του Κυπέλλου Γυναικών», άρθρο στον ιστότοπο Sport24.gr, 26 Σεπτεμβρίου 2012.
33. ↑  «Αποτελέσματα Α2 Βορρά: Στα μπαράζ για την άνοδο Ηρακλής και ΠΑΣ!», άρθρο στον ιστότοπο WePlayBall.gr, 24 Φεβρουαρίου 2013.
34. ↑  «Αποτελέσματα Α2 Βορρά: Στην Α1 το Ρύσιο, στα μπαράζ ανόδου ο Παναθλητικός!», άρθρο στον ιστότοπο WePlayBall.gr, 21 Απριλίου 2013.
35. ↑  ««Ξέσπασαν» στο τέλος οι Τιτάνες Δράμας», άρθρο στον ιστότοπο Tsiotras.blogspot.gr, 22 Σεπτεμβρίου 2013.
36. ↑  «Πέρασαν Τιτάνες Δράμας, Πυλαία, Ηρακλής, Σέρρες, Ολυμπιακός Βόλου και Νίκη Λευκάδας» Αρχειοθετήθηκε 2019-03-24 στο Wayback Machine. άρθρο στον ιστότοπο SportsHero.gr, 22 Σεπτεμβρίου 2013.
37. ↑  «Παραιτήθηκαν από το κύπελλο οι γυναίκες των Τιτάνων», άρθρο στον ιστότοπο της εφημερίδας «Χρονικά της Δράμας», 27 Σεπτεμβρίου 2013.
38. ↑  «Δεν πηγαίνουν στη Λευκάδα οι Τιτάνες Δράμας - Πρόκριση άνευ αγώνα για τη Νίκη στο Kύπελλο Ελλάδας γυναικών», άρθρο στον ιστότοπο Tsiotras.blogspot.com, 24 Σεπτεμβρίου 2013.
39. ↑  «Δεν κατεβαίνουν οι Τιτάνες Δράμας στο Κύπελλο, πρόκριση για Λευκάδα!», άρθρο στον ιστότοπο WePlayBall.gr, 24 Σεπτεμβρίου 2013.
40. ↑  «Βαθμολογία Πρωταθλήματος Α2 Εθνικής Κατηγορίας Γυναικών (Όμιλος Βορρά) 2013-2014», πληροφορίες στον επίσημο ιστότοπο της Ελληνικής Ομοσπονδίας Καλαθοσφαίρισης.
41. ↑  «Ο Θανάσης Γαϊτάνης ανακοίνωσε την αποχώρησή του από τον πάγκο των Τιτάνων Δράμας», άρθρο στον ιστότοπο InDrama.gr, 10 Ιουλίου 2014.
42. ↑  «Ανανέωσε ο Σάκης Γαϊτάνης στις γυναίκες των Τιτάνων»[*νεκρός σύνδεσμος*], άρθρο στον ιστότοπο DramaGoal.gr, 15 Ιουλίου 2011.
43. ↑  «Τα αποτελέσματα στο Βορρά» Αρχειοθετήθηκε 2019-03-24 στο Wayback Machine. άρθρο στον ιστότοπο WomenSports.gr, 14 Σεπτεμβρίου 2014.
44. ↑  «Τζάμπολ στο Κύπελλο Γυναικών» Αρχειοθετήθηκε 2019-03-24 στο Wayback Machine. άρθρο στον ιστότοπο BasketNet.gr, 14 Σεπτεμβρίου 2014.
45. ↑  «Βαθμολογία Πρωταθλήματος Α2 Εθνικής Κατηγορίας Γυναικών (Όμιλος Βορρά) 2014-2015», πληροφορίες στον επίσημο ιστότοπο της Ελληνικής Ομοσπονδίας Καλαθοσφαίρισης.
46. ↑  «Η Νίκη Λευκάδας στην κορυφή», άρθρο στον ιστότοπο Sport24.gr, 5 Απριλίου 2015.
47. ↑  «Ο τελικός πίνακας των σκόρερς και «μπόμπερς» της Α2 γυναικών σε Βορρά και Νότο», άρθρο στον ιστότοπο Tsiotras.blogspot.gr, 8 Απριλίου 2015.
48. ↑  «Μυλωνά: «Μια θέση στην πρώτη τετράδα»» Αρχειοθετήθηκε 2019-03-24 στο Wayback Machine. συνέντευξη στον επίσημο ιστότοπο της Ελληνικής Ομοσπονδίας Καλαθοσφαίρισης, 7 Νοεμβρίου 2014.
49. ↑  «Πέμπτα τα Μελίσσια» Αρχειοθετήθηκε 2016-03-05 στο Wayback Machine. άρθρο στον ιστότοπο BasketNet.gr, 26 Απριλίου 2015.
50. ↑  «Δεν κατεβαίνει στα μπαράζ της Α2 ο Άρης Πετρούπολης» Αρχειοθετήθηκε 2019-03-24 στο Wayback Machine. άρθρο στον ιστότοπο WomenSports.gr, 21 Απριλίου 2015.
51. ↑  «Αρνήθηκαν τη συμμετοχή στη Α1 οι Τιτάνες Δράμας», άρθρο στον ιστότοπο InDrama.gr, 11 Ιουλίου 2015.
52. ↑  «Αρνήθηκαν την συμμετοχή στην Α1 μπάσκετ οι Τιτάνες» Αρχειοθετήθηκε 2020-11-27 στο Wayback Machine. άρθρο στον ιστότοπο SportDrama.gr, 10 Ιουλίου 2015.
53. ↑  «Απόλλων Καλαμαριάς – Τιτάνες 79-59», άρθρο στον ιστότοπο SportDrama.gr, 25 Σεπτεμβρίου 2015.
54. ↑  «Αποκλεισμός για τους Τιτάνες στο Κύπελλο Ελλάδας», άρθρο στον ιστότοπο DramaBasket.blogspot.com, 24 Σεπτεμβρίου 2015.
55. ↑  «Βαθμολογία Πρωταθλήματος Α2 Εθνικής Κατηγορίας Γυναικών (Όμιλος Βορρά) 2015-2016», πληροφορίες στον επίσημο ιστότοπο της Ελληνικής Ομοσπονδίας Καλαθοσφαίρισης.
56. ↑  «Έπεσε η αυλαία στην Α2 Γυναικών», άρθρο στον ιστότοπο Sport24.gr, 10 Απριλίου 2016.
57. ↑  «Η τελική κατάταξη σε πόντους και τρίποντα στην Α2 γυναικών Βορρά και Νότου-Τσαμπούρη, Στεφανίδου και Αθανασιάδου στην κορυφή», άρθρο στον ιστότοπο Tsiotras.blogspot.gr, 14 Απριλίου 2016.
58. ↑  «Αποχώρησε η Γιάννα Μυλωνά», άρθρο στον ιστότοπο SportDrama.gr, 9 Ιουνίου 2016.
59. ↑  «Αποχώρησε από τη γυναικεία ομάδα των Τιτάνων Δράμας η Γιάννα Μυλωνά», άρθρο στον ιστότοπο Dramabasket.blogspot.com, 9 Ιουνίου 2016.
60. ↑  «Ο Βαγγέλης Καρατσομπάνης στους Τιτάνες Δράμας με διπλό ρόλο»[*νεκρός σύνδεσμος*], άρθρο στον ιστότοπο KavalaGoal.gr, 2 Ιουλίου 2016.
61. ↑  «Διαφορά 40 πόντων για τις γυναίκες του Ηρακλή», άρθρο στον ιστότοπο Tsiotras.blogspot.gr, 18 Σεπτεμβρίου 2016.
62. ↑  «68-28 ο Ηρακλής τους Τιτάνες Δράμας και έτοιμος για Α1 γυναικών» Αρχειοθετήθηκε 2019-03-24 στο Wayback Machine. άρθρο στον ιστότοπο Spotakia.gr, 18 Σεπτεμβρίου 2016.
63. ↑  «Βαθμολογία Πρωταθλήματος Α2 Εθνικής Κατηγορίας Γυναικών (Όμιλος Βορρά) 2016-2017», πληροφορίες στον επίσημο ιστότοπο της Ελληνικής Ομοσπονδίας Καλαθοσφαίρισης.
64. ↑  «Νικήτρια η Κουτσουνούρη στην… Ολύμπια Τιτανομαχία στις σκόρερ της Α2 γυναικών του Βορρά με διαφορά... στήθους-Πρώτη στα τρίποντα με ρεκόρ η Ταντουρόφσκα - Πάρτι η Κεχαγια στο Νότο - «Εκαψε τελικά το σπαθί» η Καμμένου» Αρχειοθετήθηκε 2019-03-24 στο Wayback Machine. άρθρο στον ιστότοπο Tsiotras.blogspot.gr, 11 Απριλίου 2017.
65. ↑  «Δίκαια πρόκριση για τις γυναίκες της ΑΕ Πυλαίας», άρθρο στον ιστότοπο Tsiotras.blogspot.com, 17 Σεπτεμβρίου 2017.
66. ↑  «Όλη η δράση στο Κύπελλο Γυναικών», άρθρο στον ιστότοπο Basketa.gr, 17 Σεπτεμβρίου 2017.
67. ↑  «Ο Κ. Μάρκου στη θέση του Β. Καρατσομπάνη στους Τιτάνες Δράμας», άρθρο στον ιστότοπο DramaBasket.blogspot.com, 11 Ιανουαρίου 2018.
68. ↑  «Νέος προπονητής στο γυναικείο των Τιτάνων Δράμας ο Κώστας Μάρκου», άρθρο στον ιστότοπο Tsiotras.blogspot.com, 11 Ιανουαρίου 2018.
69. ↑  «Βαθμολογία και Αποτελέσματα Πρωταθλήματος Α2 Εθνικής Κατηγορίας Γυναικών (Όμιλος Βορρά) 2017-2018», πληροφορίες στον επίσημο ιστότοπο της Ελληνικής Ομοσπονδίας Καλαθοσφαίρισης.
70. ↑  «Η τελική κατάταξη σε πόντους και τρίποντα της Α2 γυναικών (Ομιλοι Βορρά και Νότου)», άρθρο στον ιστότοπο Tsiotras.blogspot.gr, 24 Απριλίου 2018.
71. ↑  «Βαθμολογία και Αποτελέσματα Πρωταθλήματος Α2 Εθνικής Κατηγορίας Γυναικών (Όμιλος Βορρά) 2018-2019», πληροφορίες στον επίσημο ιστότοπο της Ελληνικής Ομοσπονδίας Καλαθοσφαίρισης.
72. ↑  «Α2 Γυναικών: Ήττα και υποβιβασμός στο τοπικό για τους Τιτάνες Δράμας», άρθρο στον ιστότοπο DramaBasket.gr, 22 Απριλίου 2019.
73. ↑  «Αντίο με νίκη για τον Παναθηναϊκό – Κρόνος Αγίου Δημητρίου και ΠΑΣ θα παλέψουν για την άνοδο», άρθρο στον ιστότοπο Wbasket.gr, 21 Απριλίου 2019.
74. ↑  «Κύπελλο Ελλάδας (Βορράς): Επίδειξη δύναμης για Πυλαία, εύκολα Καλαμαρία και Ρύσιο» Αρχειοθετήθηκε 2019-03-24 στο Wayback Machine. άρθρο στον ιστότοπο WomenSports.gr, 30 Σεπτεμβρίου 2018.
75. ↑  «Τα αποτελέσματα της 1ης αγωνιστικής στο κύπελλο Γυναικών», άρθρο στον ιστότοπο InfoSport.gr, 1 Οκτωβρίου 2018.
76. ↑  «Με Καγιάογλου οι Τιτάνες Δράμας», άρθρο στον ιστότοπο Basketa.gr, 13 Ιουλίου 2018.
77. ↑  «Ο Στράτος Καγιάογλου στους Τιτάνες Δράμας», άρθρο στον ιστότοπο BasketBlog.gr, 13 Ιουλίου 2018.
78. ↑  «Αρχείο Πρωταθλητών», πληροφορίες στον επίσημο ιστότοπο της Ένωσης Καλαθοσφαιρικών Σωματείων Ανατολικής Μακεδονίας και Θράκης.
79. ↑  «Πρωτάθλημα Νεανίδων: Χωρίς ποσότητα, αλλά με ποιότητα», άρθρο στον ιστότοπο DramaBasket.gr, 4 Απριλίου 2014.
80. ↑  «Τίτλος πρωταθλητή στις κορασίδες για τα κορίτσια της Γιάννας Μυλωνά», άρθρο στον ιστότοπο SportDrama.gr, 8 Μαρτίου 2014.
81. ↑  «Πρωτάθλημα Κορασίδων ΕΚΑΣΑΜΑΘ: Τιτάνες μεταξύ ίσων…», άρθρο και αφιέρωμα στον ιστότοπο Kavala-sports.gr, 1 Απριλίου 2014.
82. ↑  «Αρχίζει το Πανελλήνιο Πρωτάθλημα Νεανίδων» Αρχειοθετήθηκε 2018-09-19 στο Wayback Machine. άρθρο στον επίσημο ιστότοπο της Ελληνικής Ομοσπονδίας Καλαθοσφαίρισης, 27 Απριλίου 2015.
83. 1 2  «Αρχίζει αύριο στην Κοζάνη το Πανελλήνιο Πρωτάθλημα Νεανίδων», άρθρο στον ιστότοπο Tsiotras.blogspot.com, 27 Απριλίου 2015.
84. ↑  «Πανελλήνιο Νεανίδων: Αήττητος στην κορυφή ο Πρωτέας» Αρχειοθετήθηκε 2019-03-24 στο Wayback Machine. άρθρο στον ιστότοπο BasketNet.gr, 2 Μαΐου 2015.

Εξωτερικοί σύνδεσμοι
--------------------

|  |  |
| --- | --- |
| εικονίδιο Καλαθοσφαίριση | Πύλη Καλαθοσφαίριση |

* Τιτάνες Δράμας (καλαθοσφαίριση γυναικών), επίσημος λογαριασμός στο Facebook.
* «Δημοτικό Κλειστό Γυμναστήριο Δράμας «Δημήτρης Κραχτίδης»», πληροφορίες στον ιστότοπο Stadia.gr.
* «Δημοτικό Κλειστό Γυμναστήριο Δράμας «Δημήτρης Κραχτίδης»», πληροφορίες στον ιστότοπο Gipeda.gr.